《题庐山读书处卷》
明代·王汝玉

谪仙去已久，千古庐山空。唯留瀑布水，依旧悬长虹。

美人抱良质，价重连城璧。心同秋水清，气与晴云逸。

结屋庐山边，读书知几年。逍遥明月下，啸咏凉风前。

长吟谪仙诗，还继谪仙兴。五老削青天，芙蓉插明镜。

朅来从宦游，空忆庐山秋。九江可揽结，飞梦过江州。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。